तिलगंगाको अर्को सफल कार्यक्रम भनेको आँखाको नानी प्रत्यारोपण पनि हो । आँखा बैंकको कुरा गर्दा उनले एउटा पुरानो रोचक प्रसंग सम्झिए । भएको के रहेछ भने उनले तत्कालीन राजगुरु अम्बिकाप्रसादको दुवै आँखाको अप्रेसन गरेका रहेछन् । पछि अम्बिकाप्रसाद बिरामी भएर वीर अस्पताल भर्ना भएछन् । अप्रेसन गर्ने क्रममा भएको चिनजानका नाताले डा. रुइत उनलाई भेट्न वीर अस्पताल पुगे । उक्त भेटमा रुइतको हात समातेर अम्बिकाप्रसादले भनी हाले, ‘अरू सबै काम गर्नु तर घाटमा मान्छे पोल्ने बेला आँखा निकाल्ने काम चाहिँ कहिल्यै नगर्नु है ।’
